Ongeluk binne 3 ure met splinternuwe kar(Foto: Rusa/Facebook) Die bestuurder van ŉ wit Volkswagen Polo het ŉ ongeluk met sy motor gehad, net drie ure ná hy die voertuig in ontvangs geneem het. Lede van Reaction Unit South Africa (Rusa) is Maandagaand omstreeks 19:20 na Inandaweg in Inanda, KwaZulu-Natal ontbied oor berigte van ŉ voetganger wat omgery is. Die motor het ŉ voetganger getref toe sy die pad wou oorsteek. Volgens die bestuurder van die Volkswagen Polo het hy die middag omstreeks 16:30 met die motor, ŉ 2019-model, van die handelaar weggery. Hy was op pad na Verulam toe die ongeluk plaasgevind het. Die 24-jarige voetganger is deur paramedici behandel vir matige beserings en is na ŉ hospitaal geneem.